Document ID: /roh_data/filtered/fineweb-2-filterrobots_roh.jsonl.gz/65892

La via chantunala tranter Favugn e Domat vegn sanada
La correcziun voluminusa da la via tranter Cuira e Domat vegn cuntinuada cun in ulteriur project. Durant ils ultims onns è gia il traject tranter Cuira e Favugn vegnì schlargià e cumplettà cun vials da velo laterals. Plinavant è la via vegnida fatga segira cun remplazzar il spartavias per Favugn tras ina rundella. Ussa duai il traject cunfinant davent da la rundella Favugn fin a la rundella Plarenga a Domat survegnir il medem standard da construcziun.
La Regenza ha approvà il project d'exposiziun per sanar il traject d'ina lunghezza da circa 1,2 kilometers. Tras quai ch'il vial ha da nov ina nova ladezza da 6 meters, po il traffic pesant cruschar senza privel. E grazia al fatg che la via survegn da tuttas duas varts vials da velo, vegn messa a disposiziun al traffic da velo ina colliaziun cuntinuanta directa. Ultra da quai vegnan la nischa da fermada dal bus tar la rundella Favugn (en direcziun da Domat) sco er il passape transfurmads e schlargiads tenor ils basegns da las persunas cun impediments. L'entir project è budgetà cun circa 8 milliuns francs.